
A fogyasztói jogvédelem új irányai Európában

A távértékesítés keretei között kötött szerződések a mindennapjaink részévé váltak és ezek az elektronikus kereskedelem elterjedésével óriási jelentőségre tettek szert. Ebben a témakörben rengeteg forrást találunk, ez azonban nem jelenti azt, hogy nincsenek kiaknázatlan területek. A dolgozatom aktualitását az adja, hogy az új fogyasztóvédelmi irányelvet (az Európai Parlament és Tanács fogyasztók jogairól szóló 2011/83/EU irányelvet) állítja középpontba, és annak problémamegoldásait vizsgálja. A téma feldolgozásakor megvizsgáltam a korábbi és a jelenlegi fogyasztóvédelmi irányelvet, valamint a jelenleg elfogadás alatt álló, a témához kapcsolódó szabályozási módszereket is számításba vettem. A hangsúlyt kifejezetten arra fektettem, hogy az új szabályozás milyen hatással lesz a határon átnyúló ügyletekre illetve a fogyasztói bizalom megerősítésében.
Kutatásom alapját a jogszabályok, szakirodalom, valamint jogesetek elemzése adta, melyeken keresztül az alábbi következtetésekhez jutottam el.
Az irányelv bár tett bizonyos lépéseket a felek beazonosításának elősegítésére, teljes körűen nem tudta szabályozni, így a vállalkozás és a magánszemély elhatárolásánál vizsgálni kell többek között az eladott áruk mennyiségét, az eladó megjelenését és adott esetben a szerződéskötési feltételeket is.
Az online aukciók problematikájára az irányelv kerek választ adott. Az új szabályozás biztosítja a fogyasztók védelmének kiterjeszt az internetes árverések esetkörére is. Az egységes elállási idő meghatározása véleményem szerint mind fogyasztói, mind pedig vállalkozói oldalról kedvező változás, különösen a határon átnyúló ügyletek tekintetében. A tájékoztatási kötelezettség kapcsán arra jutottam, hogy bár rendkívül fontos fogyasztói jogosultság, a gyakorlatban sokszor nem éri el a célját értelmezési, ill. nyelvi akadályok miatt.
Végül az egységes európai szerződési jogról szóló rendelettel foglalkoztam, mely a tagállamok belső joga mellett, azokkal párhuzamosan létezne. Ennek a 29. opcionális jogrendszernek a megalkotása bár egy határozott lépés az egységes magánjog megalkotása felé, kérdéses marad, hogy a gyakorlatban hogyan kerül majd alkalmazásra. Végül megvizsgáltam egy egységes szerződési jog esetleges hatásait a határon átnyúló ügyletekre nézve és arra jutottam, hogy költségcsökkentés szempontjából előnyös lehet, a fogyasztók vásárlási kedvét azonban valószínűleg csak közvetve befolyásolná. 



